จุดอ่อนเปิดลงทุนนอกเอสเอ็มอีไซส์เล็กไม่ไป
นายแบงก์เชื่อเอสเอ็มอีเมินลงทุนต่างประเทศ แม้ ธปท.คลายกฎลงทุน รายเล็กไปไม่
19 ก.พ. 2556

นายแบงก์เชื่อเอสเอ็มอีเมินลงทุนต่างประเทศ แม้ ธปท.คลายกฎลงทุน รายเล็กไปไม่ 
นายพิภวัตว์ ภัทรนาวิก ผู้ช่วยกรรมการผู้จัดการ ธนาคารกสิกรไทย กล่าวว่า การผ่อนคลายเกณฑ์เงินทุนเคลื่อนย้ายด้วยการเปิดโอกาสให้กลุ่มเอสเอ็มอีสามารถออกไปลงทุนได้โดยตรงถือเป็นเรื่องดี แต่กลุ่มที่จะออกไปลงทุนต่างประเทศได้จริง ต้องเป็นกลุ่มเอสเอ็มอีขนาดใหญ่ที่มีต้นทุนธุรกิจในไทยสูงขึ้น เช่น การขึ้นค่าจ้าง 300 บาท นอกนั้นเชื่อว่าเอสเอ็มอีกลุ่มอื่นยังคงไม่สนใจ
นายพิภวัตว์ ยอมรับว่า ตอนนี้กลุ่มสิ่งทอเริ่มมองหาลู่ทางลงทุนในต่างประเทศ เพราะเป็นกลุ่มที่ใช้แรงงานจำนวนมาก 
“เอสเอ็มอีที่ไปก็คงเป็นอุตสาหกรรมที่จำเป็น มีโจทย์เรื่องแรงงาน เป็นกลุ่มที่เปลี่ยนเครื่องจักรได้ไม่เต็มที่ เอสเอ็มอีไม่ใช่กลุ่มที่ต้องการลงทุนในต่างประเทศ นอกจากใหญ่จริง” นายพิภวัตว์ กล่าว
นายปพนธ์ มังคละธนะกุล ประธานเจ้าหน้าที่บริหารเอสเอ็มอีและซัพพลายเชน ธนาคารทหารไทย กล่าวว่า มีแต่ลูกค้าขนาดใหญ่ที่จะออกไปลงทุนในต่างประเทศ ลูกค้าขนาดเล็กคงไปไม่ไหว แต่เป็นประโยชน์ต่อเอสเอ็มอีรายใหญ่ เพียงแต่ลูกค้าเอสเอ็มอีกลุ่มนี้มีจำนวนไม่มาก